KIRJALLINEN KYSYMYS P-0309/00

esittäjä(t): Alexander de Roo (Verts/ALE) komissiolle

(4. helmikuuta 2000)

Aihe: De ZoomKalmthoutse Heiden rajapuiston kehittäminen

Benelux-neuvoston aloitteesta on päätetty kehittää De ZoomKalmthoutse Heiden rajapuistoa. Kyseistä tarkoitusta varten on laadittu hallinto- ja perustamissuunnitelma (Beheers- en Inrichtingsplan), joka sisältää rajapuiston biologisten, ekologisten ja kulttuurihistoriallisten arvojen säilyttämistä, hallintoa ja kehittämistä koskevat suunnitelmat, alueen monipuoliset toiminnot huomioon ottaen.

BN/de Stem -päivälehdessä 16. joulukuuta 1999 ilmestyneen artikkelin mukaan vedensaanti on seudulla ongelma, jonka johdosta Groote Meer -alue on kuivumassa. Vähintään 25:n eri lintulajin tuhannet hautomispaikat on jo menetetty. Rajapuiston kehittämisen pelätään lisäksi johtavan huvimatkailun räjähdysmäiseen lisääntymiseen alueella.

1. Mihin toimiin komissio aikoo ryhtyä alueen kuivumisen pysäyttämiseksi ja tarvittaessa pohjaveden pinnan nostamiseksi?

2. Yhtyykö komissio käsitykseen, jonka mukaan massaturismin lisääntyminen lintualueella on ristiriidassa lintudirektiivin 79/409/ETY(1) periaatteiden kanssa?

3. Onko komissio allekirjoittaneen kanssa samaa mieltä siitä, että kaikkein haavoittuvimmat alueet on suljettava yleisöltä, pienimuotoisia opetusretkiä lukuun ottamatta?

(1) EYVL L 103, 25.4.1979, s. 1.

Margot Wallströmin komission puolesta antama vastaus

(2. maaliskuuta 2000)

Grenspark De Zoom-Kalmthoutse Heide sijaitsee osittain Belgian ja osittain Alankomaiden puolella.

Belgian puoleinen osa alueesta on nimetty luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY mukaisesti erityiseksi suojelualueeksi nimeltä Kalmthoutse Heide. Alankomaiden puolella sijaitseva osa on nimetty luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun direktiivin 92/43/ETY(1) mukaisesti yhteisön tärkeänä pitämäksi alueeksi nimeltä Ossendrecht. Alankomaiden viranomaiset ovat ilmoittaneet nimeävänsä alueen myös erityiseksi suojelualueeksi.

Direktiivin 92/43/ETY 7 artiklan mukaan kyseisen direktiivin 6 artiklan 2, 3 ja 4 kohtaa sovelletaan kyseiseen alueeseen.

Kysymyksessä mainittuja toimintoja eli vedenottoa ja suurten joukkojen virkistyskäyttöä ei voida pitää edellä mainitun direktiivin 6 artiklan 3 kohdan mukaisena suunnitelmana tai hankkeena. Sen vuoksi 6 artiklan 3 ja 4 kohtaa ei voi soveltaa kyseiseen tapaukseen. Koska toimintoja jo harjoitetaan, tapaukseen voi soveltaa ainoastaan 6 artiklan 2 kohtaa, jossa säädetään, että jäsenvaltioiden on toteutettava erityisten suojelutoimien alueilla tarpeellisia toimenpiteitä luontotyyppien ja lajien elinympäristöjen heikentymisen sekä niitä lajeja koskevien häiriöiden estämiseksi, joita varten alueet on osoitettu, siinä määrin kuin nämä häiriöt saattaisivat vaikuttaa merkittävästi direktiivin tavoitteisiin.

Vastauksena ensimmäiseen kysymykseen on erityisesti todettava, että direktiivin 92/43/ETY noudattamisen varmistaminen kuuluu jäsenvaltioille eikä komissiolle. Koska komissiolla ei ole yksityiskohtaisia tietoja De Zoom-Kalmthoutse Heide -puistosta, sillä ei ole mahdollisuuksia arvioida, onko alueen kuivumisen estämiseksi toteutettava toimenpiteitä. Samasta syystä komissio ei myöskään voi ottaa kantaa toisessa ja kolmannessa kysymyksessä mainittuihin seikkoihin.

Komissio ryhtyy tarvittaviin toimenpiteisiin saadakseen lisätietoja direktiivin 92/43/ETY 6 artiklan 2 kohdan soveltamisesta De Zoom-Kalmthoutse Heiden tapaukseen. Se myös toteuttaa tarpeen vaatiessa lisätoimia varmistaakseen, että kansalliset viranomaiset noudattavat edellä mainittua säännöstä.

(1) EYVL L 206, 22.7.1992.